Diari Oficial de la Generalitat Valenciana


Sumari del DOGV 6402, del 22-11-2010 (2010/12270)

Aprovació de la modificació dels estatuts.
------------------------------------------

### Dades del document

Número de DOGV
:   6402

Data del DOGV
:   22-11-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/12858


Organisme emissor
:   Mancomunitat de L'Alacanti

Tipus de document
:   Anunci

Aprovació de la modificació dels estatuts. [2010/12578]  
En compliment de la disposició transitòria sisena de la Llei 8/2010, de 23 de juny, de Règim Local de la Comunitat Valenciana, la Junta Rectora de la Mancomunitat de l'Alacantí, en la sessió celebrada el 26 d'octubre d'enguany, va aprovar la modificació dels seus estatuts, el text final íntegre dels quals és el següent:   
Estatuts de la Mancomunitat de l'Alacantí  
Títol primer  
Disposicions generals  
Article 1. Municipis que integren la Mancomunitat  
1. Els municipis d'Alacant, el Campello, Mutxamel, Sant Joan d'Alacant, Sant Vicent del Raspeig i Agost, pertanyents a la província d'Alacant, a l'empara del que disposa l'ordenament jurídic vigent, acorden constituir-se en mancomunitat voluntària de municipis de caràcter urbanístic i de serveis, gaudint de personalitat jurídica pròpia i plena capacitat per al compliment dels seus fins.  
2. La mancomunitat es constitueix per a l'organització i prestació en forma mancomunada de les obres, serveis o activitats de la seua competència que s'indiquen en aquests estatuts.   
Article 2. Denominació i seu  
1. La mancomunitat constituïda es denomina Mancomunitat de l'Alacantí i té la seua capitalitat i la seua seu pròpia al municipi d'Alacant, situada a la plaça de la Santíssima Faç, número 3, primer dreta, on radiquen els seus òrgans de govern i administració.   
2. Per a traslladar la capitalitat de la Mancomunitat, des de la ciutat d'Alacant, a un altre municipi, hauran de seguir-se els tràmits exigits per a la modificació dels estatuts. No obstant això, per a modificar el seu domicili dins d'aquesta ciutat, bastarà que ho acorde el Ple de la Mancomunitat, es publique l'acord en els mateixos llocs en què es van publicar o van anunciar aquests estatuts i s'inscriga en el Registre d'Entitats Locals.  
Article 3. Duració  
La Mancomunitat es crea per temps il·limitat, sense perjudici dels supòsits previstos d'adhesió d'altres municipis, de separació d'algun dels que la integren i de la seua pròpia dissolució.  
Article 4.Objecte  
1. L'objecte o finalitat de la Mancomunitat és la confecció i realització conjunta dels plans, projectes, obres, instal·lacions, serveis i activitats en general, siguen urbanístiques o ordinàries, que afecten tots o alguns dels municipis que la integren, en els termes que es concreten en indicar-se les seues competències.  
2. La prestació i explotació dels serveis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.   
Títol segon  
Competències i potestats  
Article 5. Competències de la Mancomunitat de l'Alacantí  
1. La Mancomunitat exercirà les seues competències en els termes establits en la legislació de l'estat i de la Comunitat Autònoma Valenciana sobre les competències dels municipis i de les mancomunitats municipals, amb les limitacions assenyalades pels esmentats municipis i la resta d'entitats de les que procedisquen les competències mancomunades i en correlació amb la finalitat que figura en l'article 4 d'aquests estatuts.  
2. Les competències inicials de la Mancomunitat són les següents:  
a) Assistència tècnica als municipis mancomunats.  
b) Recollida d'animals abandonats.  
c) Desinfecció, desinsectació, fumigació i desratització.  
d) Gestió de les depuradores de la Mancomunitat i de les obres i serveis complementaris d'aquesta.  
e) Activitats culturals i esportives.  
f) Formular avanços de plans i avantprojectes parcials que servisquen d'orientació a la redacció dels plans municipals d'ordenació sobre les bases acceptades en principi.  
g) Sol·licitar que es formule o redacte un pla director territorial de coordinació, intervindre en la seua elaboració i, en el cas que se li encarregue, procedir a la pròpia redacció.  
3. A més de les actuacions corresponents a les competències inicials, la Mancomunitat podrà desenvolupar-ne altres en les matèries següents:  
a) Patrimoni historicoartístic.  
b) Protecció del medi ambient.  
c) Abastiments, escorxadors, fires, mercats i defensa d'usuaris i consumidors.  
d) Protecció de la salubritat pública.  
e) Participació en la gestió de l'atenció primària de la salut.  
f) Cementiris i serveis fúnebres.  
g) Prestació dels serveis socials i de promoció i reinserció social.  
h) Subministrament d'aigua.  
i) Clavegueram.  
j) Tractament d'aigües residuals.  
k) Tractament de residus sòlids.  
l) Transport públic de viatgers.  
m) Instal·lacions culturals i esportives.  
n) Ocupació del temps lliure.  
o) Turisme.  
p) Redactar plans d'ordenació urbana de conjunt, sempre que afecten més d'un terme municipal de l'àmbit territorial de la Mancomunitat.  
q) El desenvolupament i la gestió dels assumptes de la competència urbanística municipal que afecten, almenys, els territoris de dos municipis mancomunats.  
r) Realitzar obres d'infraestructura i dotació de serveis en àrees o polígons determinats d'actuació urbanística.  
s) Promoure i gestionar urbanitzacions.  
t) Elaborar i executar el planejament de caràcter intermunicipal.  
u) Executar o conservar obres urbanístiques i desenvolupar serveis complementaris en àrees o polígons pertanyents a més d'un terme municipal, quan es constituïsquen nous nuclis urbans.  
4. Cada actuació concreta a realitzar per la Mancomunitat en les matèries esmentades en el número 3 anterior haurà de ser autoritzada pels òrgans competents dels ajuntaments afectats.  
5. La Mancomunitat pot assumir també les competències semblants o complementàries que, sobre els mateixos assumptes i matèries, li transferisquen, deleguen o encomanen altres entitats diferents dels municipis, en els casos i en la forma que establisquen les lleis.  
6. Els municipis integrats en la Mancomunitat de l'Alacantí podran transferir a aquesta la titularitat o només el mer exercici de les competències indicades en l'article anterior o de les relatives a les seues activitats complementàries.  
Article 6. Capacitat jurídica  
1. La Mancomunitat, com a entitat local reconeguda per la llei, exercirà totes les potestats i facultats exorbitants que siguen conferides per la legislació vigent que afecte les entitats d'aquestes característiques per al compliment dels seus fins i les altres que els atribuïsca o reconega en el futur.   
2. En la mesura que no contravinga les lleis, la Mancomunitat podrà exercir les seues potestats i facultats exorbitants fins i tot enfront dels propis municipis i ajuntaments que la integren.  
3. En els supòsits en què la Mancomunitat no tinga alguna potestat per a l'èxit d'alguns dels seus fins dins de l'àmbit de les seues competències i els municipis la tinguen reconeguda, aquella podrà instar aquests que, segons el que pertoque en cada cas, li la deleguen o l'exerciten en favor seu, en les condicions que establisquen les lleis i acorden les parts interessades.  
Títol tercer  
Organització  
Article 7. Òrgans de la Mancomunitat  
L. Els òrgans de govern de la Mancomunitat seran representatius dels ajuntaments mancomunats.   
2. Els òrgans de govern necessaris són el Ple, el president, dos vicepresidents, la Junta de Govern i totes les comissions informatives que es requerisquen, tenint en compte el nombre de serveis que la Mancomunitat preste en cada moment. En tot cas, es crearà la comissió especial de comptes.  
3. Les entitats locals menors de municipis que formen part de la Mancomunitat de l'Alacantí podran tindre representació en els òrgans de govern d'aquesta amb veu però sense vot.  
Article 8. El Ple de la Mancomunitat  
1. El Ple és l'òrgan suprem de govern i administració de la Mancomunitat, a la qual representa i personifica. Cada entitat mancomunada estarà representada en el Ple pel seu alcalde o alcaldessa i un altre regidor triat pel Ple del seu respectiu ajuntament, per majoria absoluta.   
2. Les entitats nomenaran un vocal suplent de cada un dels representants en la Mancomunitat amb les mateixes prerrogatives que el titular.   
3. El mandat dels vocals del Ple de la Mancomunitat coincideix amb el de les seues respectives corporacions, per la qual cosa perdran aquesta condició de vocals quan perden la condició de regidor o així ho acorde el Ple de l'ajuntament representat.   
4. Amb caràcter general, les sessions que celebre el Ple de la Mancomunitat, tindran lloc a la seua seu. No obstant això, si així ho acorda el mateix Ple podran celebrar-se, amb caràcter excepcional, a la de qualsevol dels ajuntaments mancomunats.  
Article 9. Designació de representants i terminis  
1. Després de la celebració d'eleccions locals i en el termini dels 30 dies següents a la sessió constitutiva de cada un dels ajuntaments mancomunats, es nomenaran els vocals representants en la Mancomunitat, i caldrà comunicar l'acord a aquesta.   
2. Finalitzat el mandat dels regidors i, en conseqüència, dels membres del Ple de la Mancomunitat, aquests continuaran les seues funcions només per a l'administració ordinària, fins a la constitució dels nous ajuntaments.  
3. Immediatament després de constituïts els nous ajuntaments, de forma automàtica i sense solució de continuïtat, passarà a ocupar provisionalment la presidència de la Mancomunitat el nou alcalde de l'ajuntament del municipi de la seua capitalitat i, si no n'hi ha, el que desenvolupe les seues funcions temporalment. Si, durant el temps que transcórrega entre eixe moment i el de la constitució del nou Ple de la Mancomunitat, hi haguera necessitat d'adoptar algun acord sobre assumptes la competència dels quals estiga atribuïda a aquest òrgan, convocarà els alcaldes dels altres ajuntaments i es constituiran en comissió executiva provisional.   
4. La comissió executiva provisional adoptarà les decisions pertinents mentre romanga activa, sempre dins dels límits de l'administració ordinària, sense que, en cap cas, puguen adoptar-se acords que requerisquen la majoria absoluta del nombre legal de membres del Ple.   
5. La sessió constitutiva del Ple de la Mancomunitat haurà de celebrar-se dins dels 10 dies hàbils següents a la conclusió del termini per a la designació de representants per tots els municipis mancomunats. A aquest efecte, el president en funcions, amb les consultes oportunes prèvies, efectuarà la convocatòria amb l'antelació prevista en l'article 21.4 d'estos estatuts. En el cas que no es realitze la convocatòria amb l'antelació necessària, la sessió constitutiva se celebrarà a les 12.00 hores del desé dia hàbil posterior a la conclusió del termini per a la designació de representants per tots els municipis mancomunats.  
6. La mesa d'edat estarà constituïda pel vocal de més edat i pel més jove i actuarà com a secretari el de l'entitat.  
Article 10. Atribucions dels òrgans en general  
En el no regulat en aquests estatuts o en el Reglament Orgànic de la Mancomunitat, les atribucions del Ple, de la Junta de Govern, del president i dels vicepresidents seran, en el que siguen aplicables i amb les adaptacions necessàries, les establides en la legislació reguladora del règim local per al Ple, la Junta de Govern Local, l'alcalde i els tinents d'alcalde de l'ajuntament, respectivament.  
Article 11. Atribucions del Ple  
Sense perjudici del que disposa l'article anterior, correspon al Ple de la Mancomunitat:   
a) Proposar l'adhesió de nous municipis a la Mancomunitat, la separació d'algun dels que la integren o la dissolució d'aquesta entitat i, quan les propostes procedisquen de tercers, emetre'n un informe.  
b) Proposar i, si escau, emetre informe de la modificació dels estatuts.  
c) Fixar i aprovar els percentatges de les aportacions econòmiques dels municipis integrants de la Mancomunitat establides en els articles 38 i següents d'aquests estatuts.   
d) Designar el president i els vicepresidents de la Mancomunitat.  
Article 12. Nomenament del president  
1. El president de la Mancomunitat serà triat, entre els seus membres, pel Ple en la sessió constitutiva i per majoria absoluta del nombre legal dels seus membres.   
2. Podran ser candidats a la presidència tots i cadascun dels vocals que componen el Ple.   
3. Si cap candidat obté majoria absoluta en la primera votació, se celebrarà 24 hores després una segona votació, i serà triat aquell que obtinga el nombre major de vots. En cas d'empat, serà triat el vocal empatat els vots del qual procedisquen dels representants dels ajuntaments que efectuen més aportacions econòmiques generals i, si persisteix l'empat, la designació es farà per sorteig entre els vocals empatats.  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.   
Article 13. Atribucions del president  
1. Sense perjudici del que estableix l'article 10 d'aquests estatuts, correspon al president de la Mancomunitat l'exercici de les competències següents:   
a) Dirigir el govern i administració de la Mancomunitat.   
b) Representar la Mancomunitat.   
c) Convocar, presidir i alçar les sessions del Ple, de la Junta de Govern i de qualssevol altres òrgans de l'entitat.   
d) Decidir els empats amb vot de qualitat una vegada realitzada la segona votació, si persistira l'empat.   
e) Dirigir, inspeccionar i impulsar els serveis, obres i activitats de la Mancomunitat.   
f) El desenvolupament de la gestió econòmica d'acord amb el pressupost aprovat, disposar despeses dins dels límits de la seua competència, concertar operacions de crèdit, excloent-ne les previstes en l'article 158.5 de la Llei 39/1988, de 28 de desembre, Reguladora de les Hisendes Locals, sempre que aquelles estiguen previstes en el pressupost i el seu import acumulat dins de cada exercici econòmic no supere el 10% dels seus recursos ordinaris, excepte les de tresoreria que li correspondran quan l'import acumulat de les operacions vives en cada moment no supere el 15% dels ingressos corrents liquidats en l'exercici anterior, ordenar pagaments i retre comptes. Tot això de conformitat amb el que disposa la Llei Reguladora de les Hisendes locals.  
g) L'aprovació dels projectes d'obres i de serveis quan siga competent per a la seua contractació o concessió i estiguen previstos en el pressupost.  
h) Contractar obres, serveis i subministraments dins dels límits establits per la legislació vigent per a l'alcalde.   
i) Les aprovacions dels instruments de planejament no expressament atribuïdes al Ple, així com la dels instruments de gestió urbanística i dels projectes d'urbanització.  
j) L'atorgament de les llicències, llevat que les lleis sectorials l'atribuïsquen expressament al Ple o a la Junta de Govern.  
k) Exercir la direcció superior de tot el personal i acordar el seu nomenament i sancions, inclosa la separació del servei dels funcionaris de l'entitat i l'acomiadament del personal laboral, i donar compte al Ple, en aquests dos últims casos, en la primera sessió que celebre.   
l) Aprovar l'oferta d'ocupació pública d'acord amb el pressupost i la plantilla aprovats pel Ple, aprovar les bases de les proves per a la selecció del personal i per als concursos de provisió de llocs de treball i distribuir les retribucions complementàries que no siguen fixes i periòdiques.  
m) Ordenar la publicació i l'execució els acords adoptats pels òrgans de la Mancomunitat i fer-los complir.   
n) Sancionar les faltes de desobediència a la seua autoritat o per infracció de les ordenances, excepte en els casos en què tal facultat estiga atribuïda a altres òrgans.  
ñ) Adoptar personalment, i sota la seua responsabilitat, en cas de catàstrofe o d'infortunis públics o greu risc d'aquests, les mesures necessàries i adequades donant compte immediat al Ple.  
o) L'exercici de les accions judicials i administratives i la defensa de l'entitat en les matèries de la seua competència, fins i tot quan les haguera delegat en un altre òrgan, i, en cas d'urgència, en matèries de la competència del Ple; en aquest supòsit donarà compte a aquest en la primera sessió que celebre per a la seua ratificació.  
p) Totes aquelles que la normativa de règim local atribueix a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte les de dirigir el govern i administració de la Mancomunitat, convocar i presidir les sessions del Ple i de la Junta de Govern, decidir els empats amb el vot de qualitat, la concertació d'operacions de crèdit, la direcció superior de tot el personal, la separació del servei dels funcionaris i l'acomiadament del personal laboral, aprovar els instruments de planejament, adoptar les mesures necessàries en casos de catàstrofe o d'infortunis públics i l'exercici d'accions judicials i administratives en casos d'urgència. No obstant això, podrà delegar en la Junta de Govern l'exercici de les atribucions previstes en el paràgraf i).  
Article 14. Nomenament dels vicepresidents  
1. Cada un dels vicepresidents seran triats pel Ple, d'entre els seus membres, en la sessió de la seua constitució i el seu mandat tindrà la mateixa duració que el dit Ple, llevat que aquest acorde substituir-los abans.  
2. En cas d'empat, es designarà, per al càrrec de què es tracte, el vocal empatat els vots del qual procedisquen dels representants dels ajuntaments que efectuen més aportacions econòmiques generals i, si persisteix l'empat, la designació es farà per sorteig entre els vocals empatats.  
Article 15. Atribucions dels vicepresidents  
Els vicepresidents substituiran el president, per l'ordre del seu nomenament, en cas d'absència, vacant o malaltia.   
Article 16. Composició de la Junta de Govern.  
1. La Junta de Govern s'integra pel president i un dels dos representants de cada un dels municipis mancomunats.  
2. A falta d'acord exprés dels plens dels ajuntaments en sentit contrari, s'entendrà designat com a vocal de la Junta de Govern el representant del municipi que figure en primer lloc en l'acord de nomenament dels seus dos representants en la Mancomunitat.  
Article 17. Atribucions de la Junta de Govern  
Correspon a la Junta de Govern l'assistència al president en l'exercici de les seues atribucions i les que el president o un altre òrgan de la Mancomunitat li delegue o li atribuïsquen les lleis.  
Article 18. Comissions informatives i altres òrgans complementaris  
1. La Mancomunitat crearà comissions informatives que tindran per funció l'estudi, informe o consulta dels assumptes que hagen de ser sotmesos a la decisió del Ple.  
2. La creació i funcionament de les comissions informatives s'acordarà en la sessió extraordinària a què es refereix l'article 21.2, sense perjudici de la possibilitat d'acordar modificacions en sessions posteriors.   
3. Les comissions informatives, que poden tindre caràcter permanent o especial, s'integraran pel president i un dels dos representants de cada un dels municipis mancomunats. A falta d'acord exprés dels plens dels ajuntaments en sentit contrari, s'entendran designats com a vocals de les comissions informatives els representants dels municipis que figuren en segon lloc en l'acord de nomenament dels seus dos representants en la Mancomunitat.  
4. La comissió especial de comptes estarà formada pel president de la Mancomunitat i els alcaldes de cada un dels ajuntaments mancomunats.  
Títol quart  
Funcionament  
Article 19. Publicitat de les sessions dels òrgans de la Mancomunitat  
Les sessions que celebren els òrgans de la Mancomunitat, excepte amb l'acord previ en sentit contrari, no seran públiques.  
Article 20. Convocatòries de les sessions dels òrgans de la Mancomunitat  
1. Només s'efectuarà una convocatòria per a cada sessió.  
2. En el cas que en el dia i en l'hora assenyalats per a celebrar una sessió, no concórreguen prou membres de l'òrgan que es tracte de la Mancomunitat per a celebrar-la o que, en un moment determinat, no hi haja el nombre d'assistents necessari per a continuar-la o adoptar els acords vàlidament, el president la donarà per no celebrada o acabada i el secretari farà constar, entre les altres reglamentàries, tal circumstància, per diligència o en l'acta, segons siga procedent en cada cas.  
3. Per a tractar dels assumptes no decidits o vistos, inclosos els precs i preguntes si figuraven en l'ordre del dia, es convocarà, amb l'antelació necessària, una altra sessió, en el termini màxim de set dies a comptar des del previst per a l'anterior.  
Article 21. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.   
2. El Ple celebra sessió ordinària com a mínim una vegada al trimestre. Dins d'aquest límit, correspon al Ple decidir la periodicitat d'aquestes sessions i els dies i hores de la seua celebració, mitjançant un acord adoptat en sessió extraordinària que haurà de convocar el president dins dels 30 dies següents al de la sessió constitutiva.   
3. Les sessions extraordinàries se celebraran quan així ho decidisca el president o ho sol·licite almenys una quarta part del nombre legal de vocals. En aquest últim cas la celebració de la sessió no podrà demorar-se més de 15 dies hàbils des que va ser sol·licitada.   
4. Les sessions del Ple han de convocar-se almenys amb cinc dies hàbils d'antelació. En la citació es farà constar l'ordre del dia.   
5. El Ple es constitueix vàlidament amb l'assistència d'un terç del nombre legal de membres d'aquest, que mai podrà ser inferior a tres. Tal quòrum ha de mantindre's al llarg de tota la sessió.   
6. En tot cas, es requereix l'assistència del president i del secretari de la Mancomunitat o dels qui legalment els substituïsquen.   
7. Idèntics criteris als indicats en aquest article s'aplicaran per a la vàlida constitució de la Junta de Govern; variaran les circumstàncies atesa la distinta composició d'aquesta.   
Article 22. Drets de veu i vot  
1. Tots els membres dels òrgans col·legiats de la Mancomunitat tindran dret a veu en les sessions que aquests celebren; però, per a l'adopció dels acords que es dicten sobre els assumptes sotmesos a un règim especial, només tindran dret de vot els representants dels municipis interessats als que se'ls haja reconegut.  
2. El vot serà emés per l'alcalde o alcaldessa de cada municipi, si estiguera present en la sessió, i, si no n'hi ha, pel regidor designat com a segon vocal pel Ple d'eixa corporació.  
Article 23. Distribució dels vots  
1. Els vots per a l'adopció dels acords dels òrgans col·legiats de la Mancomunitat es distribuiran entre els representants dels municipis que la integren, i s'ajustaran al règim general o als règims especials de participació que s'aproven. Cada distribució de vots es tindrà en compte fins que es modifique, fins i tot quan es tracte de modificar la dita distribució.  
2. Als representants de cada municipi, se'ls assignaran els vots que els corresponguen, per aplicació de la regla proporcional directa, tenint en compte, per a l'adopció dels acords que es dicten sobre assumptes sotmesos al règim general, i amb idèntic valor per a ambdós factors, l'import del seu pressupost anual i el nombre d'habitants de cada un dels municipis, en els termes que preveu l'article 100, apartats 1 i 2, de la Llei 8/2010, de 23 de juny, de Règim Local de la Comunitat Valenciana.  
3. Per a l'adopció dels acords que es dicten sobre assumptes sotmesos a un règim especial, se'ls assignaran els vots en funció de la repercussió econòmica municipal que produïsca cada un d'ells.   
4. El nombre total de vots assignat als representants de cada municipi serà sencer i parell.  
5. Mentre no es dispose expressament el contrari, s'entendrà que els assumptes i les corresponents votacions estan sotmeses al règim general i que els vots assignats a cada municipi, quan intervinguen els seus dos representants, es dividiran entre aquests per parts iguals. És competència de cada ple municipal distribuir els vots que corresponguen als seus respectius municipis, entre els seus representants.  
6. El nombre de vots a què cada representant dels ajuntaments té dret podrà modificar-se en cada moment en què siga procedent per haver-se modificat els factors que es van tindre en compte per a fixar-los.  
Article 24. Sistemes d'acords  
1. El sistema normal de votació serà el de votació ordinària, quan tots els votants compten amb el mateix nombre de vots, i el de votació nominal, en els altres casos.  
2. No es podrà usar la votació secreta en els supòsits en què no tinguen tots els votants el mateix nombre de vots.  
3. Quan tots els votants compten amb el mateix nombre de vots, per al còmput de les majories s'aplicaran les regles establides en l'article 99 del Reial Decret 2568/1986, de 28 de novembre.  
4. Quan no compten tots els votants amb el mateix nombre de vots, s'entendrà que hi ha majoria simple quan els vots afirmatius siguen més que els negatius i que hi ha majoria absoluta quan els vots afirmatius siguen més de la meitat dels que corresponen al nombre legal de membres de la Mancomunitat.  
5. En el supòsit previst en el número anterior, s'entendrà que hi ha la majoria requerida en l'article 47.2 de la Llei 7/1985, de 2 d'abril, quan els vots afirmatius igualen o superen els dos terços dels vots que corresponguen al nombre de fet de membres que integren la Mancomunitat i, en tot cas, siguen més de la meitat dels que corresponen al nombre legal dels seus membres.  
6. En tot cas, és necessari el vot favorable de la majoria absoluta del nombre legal de membres del Ple de la Mancomunitat per a l'adopció dels acords en les matèries següents:  
a) Elecció i destitució del president.   
b) Proposta de modificació o ampliació dels estatuts.   
c) Adhesió i separació de municipis.   
d) Alteració del nom i de la capitalitat de l'entitat.  
e) Aprovació d'operacions financeres o de crèdit i concessions de quitaments o esperes, quan el seu import supere el 10% dels recursos ordinaris del seu pressupost.  
f) Determinació de la forma de gestió dels serveis.   
g) Fixar anualment les aportacions econòmiques dels municipis integrants de la Mancomunitat establides en els articles 38 i següents dels estatuts.   
h) Acordar la dissolució de la Mancomunitat, amb els tràmits oportuns previs, i nomenar els vocals membres de la comissió liquidadora i aprovar la proposta efectuada per aquesta.  
i) Qualsevol altra matèria en què així es dispose en aquests estatuts o en la legislació de règim local aplicable.   
Article 25. Normes subsidiàries de funcionament  
En el no disposen aquests estatuts ni el Reglament Orgànic de la Mancomunitat, s'aplicaran, dins de les seues competències respectives, les normes de l'estat o de la Comunitat Autònoma Valenciana, que regulen el funcionament dels òrgans col·legiats de les entitats locals, amb les adaptacions necessàries, si escau.  
Títol cinqué  
Procediment, règim jurídic i contractació administrativa  
Article 26. Procediment i règim jurídic  
En matèria de procediment i règim jurídic, els òrgans de la Mancomunitat ajustaran les seues actuacions a les normes estatals vigents, o les que en el futur les substituïsquen, i a les que dicten la Generalitat Valenciana o la pròpia Mancomunitat, per a realitzar les adaptacions pertinents, i en l'àmbit de les seues competències respectives.  
Article 27. Legislació aplicable en matèria de contractació administrativa  
La Mancomunitat de l'Alacantí ajustarà la seua actuació en matèria de contractació administrativa als principis generals continguts en la legislació de contractes del sector públic.  
Títol sisé  
Personal  
Article 28. Personal de la Mancomunitat  
1. D'acord amb el que estableixen els articles 90 i 103 de la Llei 8/2010, de 23 de juny, de Règim Local de la Comunitat Valenciana, s'estableix per a la Mancomunitat de l'Alacantí un sistema mixt de personal propi i personal dels ajuntaments mancomunats cedit per aquests.  
2. En conseqüència amb el que s'ha indicat en l'apartat anterior, el personal de la Mancomunitat podrà estar format per:  
a) Funcionaris de carrera, inclosos els que ocupen els llocs reservats a habilitats de caràcter estatal.  
b) Funcionaris interins.  
c) Personal laboral fix, temporal o per temps indefinit.  
d) Personal funcionari o laboral cedit pels ajuntaments mancomunats.  
e) Personal eventual.  
Article 29. Habilitats estatals  
1. En la Mancomunitat existirà un lloc de treball reservat a funcionaris d'administració local amb habilitació de caràcter estatal als quals correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària i la comptabilitat, tresoreria i recaptació.   
2. Fins que l'òrgan autonòmic competent classifique reglamentàriament aquest lloc de treball les esmentades funcions podran ser exercides per algun funcionari d'administració local amb habilitació de caràcter estatal d'algun dels municipis que integren la Mancomunitat, amb la designació prèvia pel Ple d'aquesta.   
3. No obstant això, si una vegada creat i classificat s'estima que el volum de serveis o recursos de la Mancomunitat és insuficient per al manteniment d'aquest lloc de treball es podrà, de conformitat, amb la normativa aplicable, sol·licitar l'exempció de l'obligació de mantindre'l. En eixe supòsit i una vegada concedida l'esmentada exempció, les funcions reservades a habilitats estatals s'exerciran a través de funcionari amb aquesta habilitació d'algun dels municipis que integren la Mancomunitat, si això no fóra possible aquestes funcions reservades s'exerciran per mitjà d'acumulació a un funcionari amb habilitació de caràcter estatal d'una altra entitat local o pel servei d'assistència de les diputacions.   
4. En defecte d'aquestes formes de provisió, les funcions reservades podran ser exercides per un funcionari suficientment capacitat de la Mancomunitat o d'algun dels municipis que la integren, designat pel seu president.  
Article 30. Personal propi  
1. El Ple de la Mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.   
2. La selecció i règim jurídic del personal propi, així com la provisió dels llocs de treball existents, es regirà, igual que per a la resta de les corporacions locals, pel que estableix la normativa bàsica sobre funció pública, règim local i resta de la legislació aplicable.   
Article 31. Personal cedit pels ajuntaments mancomunats  
1. El personal cedit pels ajuntaments mancomunats prestarà els seus serveis indefinidament en la Mancomunitat amb la convocatòria pública prèvia en què podran participar tots els funcionaris i personal laboral interessats dels ajuntaments mancomunats que complisquen amb els requisits exigits en les bases que s'elaboren i aproven a aquest efecte i compten amb l'autorització dels plens dels ajuntaments on presten servei les persones de què es tracte.   
2. La Mancomunitat determinarà la compensació econòmica a satisfer al personal cedit pels serveis a prestar en l'entitat, a l'empara del que disposa l'article 90 de la Llei 8/2010, de 23 de juny, de Règim Local de la Comunitat Valenciana.  
Article 32. Personal eventual  
1. El nombre, característiques i retribucions del personal eventual serà determinat, si escau, pel Ple de la Mancomunitat al començament del seu mandat. Aquestes determinacions només podran modificar-se amb motiu de l'aprovació dels pressupostos anuals.  
2. El nomenament i cessament d'aquests funcionaris és lliure i corresponen al president de l'entitat. Cessen automàticament, en tot cas, quan es produïsca el cessament o expire el mandat de l'autoritat a qui presten la seua funció de confiança o assessorament.  
Article 33. Lloc de prestació dels serveis professionals  
1. Amb caràcter general, el personal de la Mancomunitat, ja siga propi o cedit, prestarà els seus serveis a les oficines habilitades a aquest efecte on radica la seua seu.  
2. No obstant el que disposa l'apartat anterior i amb independència dels convenis, acords i normes per les quals es regisquen les relacions entre la Mancomunitat i els ajuntaments que la integren, la primera podrà encomanar al seu personal la realització de treballs en qualsevol lloc del seu àmbit territorial, fins i tot a les oficines dels mencionats ajuntaments, quan aquests ho autoritzen.  
Títol setè  
Patrimoni  
Article 34. Composició  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte, haurà de formar-se un inventari, de conformitat amb el que disposa la legislació vigent.  
2. No obstant el que disposa el número anterior, la participació de cada entitat mancomunada en aquest patrimoni es fixarà en funció del finançament de la despesa, i s'assenyalaran els coeficients aplicables a cada bé o dret.  
Article 35. Aportacions extraordinàries dels municipis mancomunats  
Les aportacions extraordinàries dels municipis que s'incorporen a la Mancomunitat després de la seua constitució, es determinaran pel percentatge que els corresponga en el patrimoni afecte al servei o programes de què es tracte, en funció dels criteris aprovats per a aquells. Tals aportacions tindran el mateix caràcter i destí que els sobrants d'aportacions municipals, resultants de la liquidació dels pressupostos anuals.   
Títol huité  
Hisenda  
Article 36. Recursos econòmics de la Mancomunitat   
1. La hisenda de la Mancomunitat estarà constituïda pels recursos següents:  
a) Ingressos de dret privat.  
b) Subvencions i altres ingressos de dret públic, acceptats per la Mancomunitat.  
c) Taxes i preus públics per la prestació de serveis o realització d'activitats la competència de les quals haguera assumit.  
d) Contribucions especials per l'execució d'obres o per a l'establiment, ampliació o millora de serveis, la realització o prestació dels quals haguera assumit.  
e) Aportacions dineràries obligatòries, de règim general o especial, dels municipis mancomunats.  
f) Ingressos procedents d'operacions de crèdit.  
g) Multes.  
h) Qualssevol altres ingressos que s'establisquen per disposicions legals.  
2. Els municipis hauran de facilitar tota la informació necessària per a la liquidació de padrons, altes, baixes i la resta de modificacions referides als contribuents afectats pels distints serveis, i la Mancomunitat podrà, en tot moment i pels seus propis mitjans, comprovar la veracitat i l'exactitud de les dades facilitades.   
Article 37. Ordenances  
Per a l'establiment, ordenació, liquidació i recaptació dels recursos expressats en els apartats c), d) i g) de l'article anterior, la Mancomunitat aprovarà les corresponents ordenances, l'àmbit territorial d'aplicació de les quals serà el dels municipis beneficiats per les obres o serveis, en què tindran força obligatòria.  
Article 38. Aportacions econòmiques dels municipis mancomunats  
Les aportacions obligatòries dels ajuntaments seran les que resulten dels pressupostos aprovats pel Ple de la Mancomunitat o de les seues modificacions.  
Article 39. Característiques de les aportacions   
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.   
2. L'ingrés de tals aportacions es realitzarà de la forma i en els terminis que es determinen en les bases d'execució del pressupost anual.  
3. En el cas que algun municipi, amb el requeriment acreditat previ, es retardara en el pagament de les seues aportacions caldrà ajustar-se al que disposa l'article 48.   
Article 40. Aportacions per a finançar despeses sotmeses al règim general  
1. Els percentatges de les aportacions obligatòries dels ajuntaments per a finançar l'import de les despeses sotmeses al règim general de participació es fixaran en proporció directa al nombre d'habitants de dret que figure en els respectius padrons municipals d'habitants i a l'import dels seus pressupostos anuals, i s'assignarà un 50% de la despesa a cada un d'aquests elements de repartiment.  
2. Els percentatges de les aportacions municipals citades en el número anterior s'actualitzaran preceptivament amb ocasió de l'elaboració del primer pressupost de la Mancomunitat que s'aprove en cada mandat dels seus representants i, si algun d'aquests ho sol·licita, anualment.  
3. Fins que no s'aproven els nous percentatges, s'aplicaran, en tot cas, els últims aprovats.  
Article 41. Aportacions per a finançar despeses sotmeses a règims especials  
1. Els percentatges de les aportacions obligatòries dels ajuntaments per a finançar l'import de les despeses sotmeses a un règim especial de participació s'establiran en proporció als elements, índexs, mòduls o circumstàncies que per a cada obra, servei o programa s'establisquen.  
2. Els percentatges de les aportacions municipals a què es refereix el número anterior es concretaran abans d'incloure les despeses en els pressupostos o, si no n'hi ha, en les bases d'execució d'aquests. I, a petició de qualsevol representant municipal, s'actualitzaran cada any i, si les noves circumstàncies produïren modificacions superiors al 15% del percentatge d'alguna aportació municipal, en qualsevol moment.  
3. Mentre no s'aproven els nous percentatges especials, s'aplicaran els últims aprovats d'aquest tipus.  
Article 42. Avals en les operacions de crèdit  
Quan així ho sol·liciten les entitats financeres amb què es contracten operacions de crèdit, els municipis beneficiats per l'obra, servei o programa de què es tracte podran actuar com a avalistes de tals operacions.  
Article 43. Pressupost de la Mancomunitat  
1. La Mancomunitat aprovarà anualment un pressupost de conformitat amb el que disposa la legislació de règim local vigent.   
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer i dels drets que es prevegen liquidar durant el corresponent exercici econòmic.   
3. S'inclouran en el pressupost les inversions que es puguen realitzar, així com les seues fonts de finançament.   
4. En el tràmit d'exposició pública dels expedients pressupostaris, els ajuntaments mancomunats podran comparéixer i al·legar el que estimen procedent.   
Article 44. Liquidació del pressupost de la Mancomunitat  
Del resultat de la liquidació pressupostària de cada any es practicarà una distribució entre els ajuntaments mancomunats. Si d'aquesta resulta sobrant d'aportacions, s'abonaran en un compte a favor dels ajuntaments corresponents, i s'utilitzaran per a compensar aportacions futures; i, pel contrari, si resulta una diferència a favor de la Mancomunitat, haurà de ser ingressada per cada ajuntament en el termini d'un mes des de la notificació de l'acord de distribució.  
Títol nové  
Variació dels estatuts i modificacions   
de la Mancomunitat  
Article 45. Modificació dels estatuts  
1. La modificació dels estatuts de la Mancomunitat podrà tindre caràcter constitutiu o no constitutiu.   
2. La modificació constitutiva dels estatuts s'ajustarà al procediment previst en la legislació aplicable per a la creació de les mancomunitats i es referirà, exclusivament, als aspectes següents:   
a) Objecte, competències i potestats.   
b) Òrgans de govern i sistema de representació dels municipis en aquests.   
c) Règim economicofinancer i criteris per a les aportacions dels municipis.   
d) Supòsits de dissolució de la Mancomunitat.   
3. La resta de modificacions estatutàries tindran caràcter no constitutiu i tan sols requeriran l'acord aprovatori del Ple de la Mancomunitat, per majoria absoluta, i la seua publicació íntegra en el Diari Oficial de la Comunitat Valenciana i en el Butlletí Oficial de la Província d'Alacant.  
Article 46. Adhesió i separació de municipis  
1. Per a l'adhesió i separació a la Mancomunitat d'un nou municipi serà necessari:   
a) El vot favorable de la majoria absoluta dels membres de la corporació municipal interessada.   
b) Sotmetre, per part de la Mancomunitat, el dit acord d'adhesió de la corporació interessada a informació pública durant un mes.   
c) Aprovació per majoria absoluta pel Ple de la Mancomunitat.  
2. L'aportació inicial dels municipis incorporats a la Mancomunitat després de la seua constitució, es determinarà per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la seua inclusió. Si no existeix tal patrimoni, aportarà la quota que resulte de multiplicar la quantitat a què es refereix l'article 40.1 d'aquests estatuts per un nombre d'anys que no podrà excedir de cinc.  
3. La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si escau, separació de la Mancomunitat.   
4. Igualment, el municipi adherit haurà d'aportar totes les despeses que s'originen amb motiu de la seua integració en la Mancomunitat.   
Article 47. Separació unilateral  
1. En el cas que un municipi adherit a la Mancomunitat decidisca unilateralment separar-se d'aquesta serà necessari:   
a) Haver romàs com a membre de la Mancomunitat almenys quatre anys.   
b) Acord del Ple de l'Ajuntament, adoptat per majoria absoluta, i comunicar a la Mancomunitat, amb una antelació mínima d'un any, la voluntat d'abandó unilateral.  
c) Informe de la Mancomunitat.   
d) Informe de la diputació provincial i de l'òrgan autonòmic competent en matèria d'administració local.   
e) Acord municipal de separació unilateral adoptat per majoria absoluta.   
2. L'ajuntament que decidisca separar-se de forma unilateral haurà d'haver complit amb tots els compromisos pendents que tinga amb la Mancomunitat, així com abonar totes les despeses originades per la seua separació i la part del passiu contret per la Mancomunitat a càrrec seu.   
Article 48. Separació forçosa  
1. Serà procedent la separació forçosa d'un municipi mancomunat en els supòsits següents:   
a) Incompliment del pagament de les seues aportacions durant més d'un trimestre.   
b) Incompliment d'aquelles altres actuacions necessàries per al correcte desenvolupament de la Mancomunitat a què estiguen obligats pels seus estatuts.   
2. En el cas que algun municipi es retardara en el pagament de la seua quota més d'un trimestre, el president requerirà el seu pagament en el termini d'un mes. Transcorregut aquest termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor a fi que siguen lliurades a la Mancomunitat.   
3. Aquesta retenció és autoritzada expressament pels ajuntaments mancomunats en el moment d'aprovació d'aquests estatuts, sempre que s'hi adjunte la certificació de descobert reglamentària en cada cas.   
4. En cas d'incompliment d'altres actuacions necessàries per al correcte desenvolupament de la Mancomunitat, aquest incompliment haurà de ser declarat pel Ple per majoria absoluta; a continuació es formularà un requeriment a l'ajuntament i se li atorgarà un mes prorrogable perquè procedisca al compliment de les seues obligacions. .  
5. Si l'ajuntament no procedira al pagament o compliment de les seues obligacions, el Ple de la Mancomunitat adoptarà acord de separació forçosa per majoria absoluta, i haurà de reclamar les quantitats degudes i les despeses derivades que disposa l'article 47.2 d'aquests estatuts.   
Article 49. Liquidació per separació  
1. La separació de la Mancomunitat d'un o més dels municipis no implicarà la necessitat de procedir a la liquidació d'aquella, i quedarà aquesta operació diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hagen aportat a aquesta béns afectes a serveis propis es practicarà, tret d'acord amb els municipis interessats, una liquidació parcial a fi que eixos elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.   
2. Els municipis separats no podran, excepte el que estableix el paràgraf anterior, al·legar drets de propietat sobre els béns i serveis de la Mancomunitat radicats al seu terme municipal.   
3. Si, com a conseqüència de la separació d'un o més municipis, la Mancomunitat deixara de ser viable, es procedirà a la seua dissolució d'acord amb el que estableixen els articles 50 i 51 d'aquests estatuts.  
Títol desé  
Dissolució de la Mancomunitat  
Article 50. Dissolució de la Mancomunitat  
La Mancomunitat es dissoldrà per alguna de les causes següents:   
a) Perquè així ho disposen les lleis.  
b) Perquè s'hagen complit o hagen desaparegut tots els seus objectius.  
c) Perquè així ho acorden els municipis que la integren.  
Article 51. Procediment de dissolució  
1. El procediment de dissolució de la Mancomunitat serà el mateix que s'estableix per a la seua creació i requerirà:   
a) Convocatòria de l'Assemblea integrada per la totalitat dels regidors dels ajuntaments mancomunats en què s'acordarà per majoria absoluta la dissolució de la Mancomunitat.   
b) Informació pública durant un mes en tots els ajuntaments mancomunats.   
c) Informes de la diputació provincial i de l'òrgan competent de la comunitat autònoma en matèria de règim local.   
d) Aprovació en els plens municipals per majoria absoluta.   
e) Aprovació per majoria absoluta de la Mancomunitat de la proposta efectuada per la comissió liquidadora de conformitat amb el que disposa aquest article.   
f) Remissió a l'òrgan competent de la Generalitat Valenciana que procedirà a publicar la dissolució en el Diari Oficial de la Comunitat Valenciana i procedirà a donar de baixa la Mancomunitat en el Registre d'Entitats Locals.  
2. Aprovada la dissolució de la Mancomunitat per part dels plens municipals i abans de la seua remissió a la Generalitat, s'haurà d'haver creat una comissió liquidadora composta, almenys, pel president de la Mancomunitat i dos vocals. En ella s'integraran, per a complir les seues funcions assessores, el secretari i també l'interventor, si n'hi ha. Podrà igualment convocar a les seues reunions experts determinats, només als efectes d'escoltar la seua opinió o preparar informes o dictàmens en temes concrets de la seua especialitat.   
3. La comissió, en un termini no superior a tres mesos, farà un inventari de béns, serveis i drets de la Mancomunitat, xifrarà els seus recursos, càrregues i dèbits i farà una llista del seu personal; procedirà més tard a proposar al Ple de l'entitat l'oportuna distribució o integració d'aquests en els ajuntaments mancomunats, tenint en compte les mateixes dades que hagen servit per a la formació del patrimoni.   
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.   
Disposicions addicionals  
Primera. Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.   
Segona. El personal dels ajuntaments mancomunats que, a l'entrada en vigor d'aquests estatuts, preste els seus serveis en la Mancomunitat i sempre que hagen accedit a ella amb observança dels requisits establits en l'article 31, apartat 1, d'aquests estatuts, continuaran prestant tals serveis, en qualitat de personal cedit de les entitats locals associades, sota el règim establit en l'esmentat article estatutari i en els articles 90 i 103 de la Llei 8/2010, de 23 de juny, de Règim Local de la Comunitat Valenciana.  
Disposició final   
Única. En el no previst per aquests estatuts, s'aplicarà el que estableix la legislació estatal i autonòmica reguladora de les entitats locals.  
Alacant, 27 d'octubre de 2010.- El president: Miguel Valor Peidró. El TAG: Juan Javier Maestre Gil.